b'\n_START_ARTICLE_\nJacques Vergotti\n_START_PARAGRAPH_\nJacques Vergotti (n. 23 martie 1915, Sighireanu, Jude\xc8\x9bul Ialomi\xc8\x9ba (interbelic) - d. 16 decembrie, 1999, Bridgeport, Connecticut, SUA) a fost un c\xc4\x83pitan de jandarmi care a \xc3\xaendeplinit func\xc8\x9bia de ofi\xc8\x9ber de ordonan\xc8\x9b\xc4\x83 al regelui Mihai I al Rom\xc3\xa2niei \xc8\x99i care apoi, cu gradul de maior, \xc3\xaen calitate de prefect al palatului, l-a \xc3\xaenso\xc8\x9bit pe rege \xc3\xaen exil \xc3\xaen Elve\xc8\x9bia dup\xc4\x83 ce acesta a abdicat ca urmare a Loviturii de stat de la 30 decembrie 1947._NEWLINE_Tat\xc4\x83l s\xc4\x83u, agronomul Miltiade Bergotis, era c\xc4\x83s\xc4\x83torit fran\xc8\x9buzoaica Lilli Cousin. Str\xc4\x83bunicul lui Jacques era grec din insula Cefalonia. \xc3\x8en timpul Primului R\xc4\x83zboi Mondial familia a ajuns la Paris, unde au f\xc4\x83cut afaceri \xc3\xaen domeniul automobilelor \xc8\x99i petrolului, \xc8\x99i \xc8\x99i-a schimbat numele \xc3\xaen Vergotti. Dup\xc4\x83 terminarea r\xc4\x83zboiului, familia lui Miltiade a revenit \xc3\xaen Rom\xc3\xa2nia iar tat\xc4\x83l lui Jacques a \xc3\xaenfiin\xc8\x9bat la Bra\xc8\x99ov societatea de rafinare a petrolului, \xe2\x80\x9ePetrogen\xe2\x80\x9c._NEWLINE_Copil fiind, Jacques a fost admis la \xc8\x99coala primar\xc4\x83 s\xc4\x83seasc\xc4\x83 din Bra\xc8\x99ov. \xc3\x8en 1925, Jacques s-a \xc3\xaenscris la Liceul Real Dr. Ioan Me\xc8\x99ot\xc4\x83. Dup\xc4\x83 ce tat\xc4\x83l s\xc4\x83u a murit, mama sa s-a rec\xc4\x83s\xc4\x83torit cu colonelul Vladimir \xc8\x98erb\xc4\x83nescu, comandantul Batalionului 2 V\xc3\xa2n\xc4\x83tori de Munte care l-a ajutat pe Jaques s\xc4\x83 intre la \xc8\x98coala Preg\xc4\x83titoare de Ofi\xc8\x9beri de la Bucure\xc8\x99ti, \xc3\xaen 1932._NEWLINE_Pe c\xc3\xa2nd Jacques Vergotti era locotenent \xc3\xaen armata rom\xc3\xa2n\xc4\x83, generalul Ion Antonescu, care \xc3\xaei cuno\xc8\x99tea familia, l-a numit ofi\xc8\x9ber de ordonan\xc8\x9b\xc4\x83 al regelui._NEWLINE_Cur\xc3\xa2nd dup\xc4\x83 ce a ajuns la palat, a devenit \xe2\x80\x9efavoritul\xe2\x80\x9d reginei-mam\xc4\x83 Elena, la r\xc3\xa2ndul ei grecoaic\xc4\x83. Crez\xc3\xa2nd c\xc4\x83 se poate baza pe protec\xc8\x9bia acesteia, a \xc3\xaenceput s\xc4\x83 \xc3\xaencalce disciplina militar\xc4\x83, omi\xc8\x9b\xc3\xa2nd s\xc4\x83 salute ofi\xc8\x9berii superiori lui \xc3\xaen grad, inclusiv pe generali, devenind arogant \xc8\x99i \xc3\xaencrezut. Ofi\xc8\x9berii superiori, ofusca\xc8\x9bi de comportamentul s\xc4\x83u, l-au reclamat generalului Antonescu. Acesta a luat m\xc4\x83suri ferme, pe baza unui decret lege care \xc3\xaei obliga pe to\xc8\x9bi ofi\xc8\x9berii din armata rom\xc3\xa2n\xc4\x83 s\xc4\x83 fac\xc4\x83 un stagiu de 3 luni pe front, \xc8\x99i a dat dispozi\xc8\x9bii s\xc4\x83 fie emis ordinul 168 din 6 mai 1942 al MAN-Cabinet, prin care locotenentul Vergotti a fost mutat la compania de poli\xc8\x9bie a diviziei a 4-a infanterie, cu plecare \xc3\xaen 24 de ore. Astfel, el a fost trimis pe front la 7 mai 1942, de unde s-a \xc3\xaentors cu pu\xc8\x9bin \xc3\xaenainte de 23 august 1944. Aceast\xc4\x83 trimitere pe front a f\xc4\x83cut-o pe regina-mam\xc4\x83 s\xc4\x83-l urasc\xc4\x83 \xc8\x99i s\xc4\x83-l du\xc8\x99m\xc4\x83neasc\xc4\x83 pe Antonescu, ur\xc4\x83 care a contribuit consistent la Lovitura de stat de la 23 august 1944._NEWLINE_C\xc4\x83pitanul Jacques Vergotti a fost numit la 20 noiembrie 1944, prin decret regal, ca ofi\xc8\x9ber de ordonan\xc8\x9b\xc4\x83 \xc3\xaen cadrul Casei Militare Regale, fiind citat cu prenumele eronat Jaques._NEWLINE_Pe 30 decembrie 1947, Jacques Vergotti a fost chemat devreme la Ministerul de R\xc4\x83zboi pentru a semna acte de demisie din armat\xc4\x83 \xc8\x99i renun\xc8\x9bare la pensie. De la Ministerul de Externe i s-a dat un pa\xc8\x99aport cu \xc8\x99tampila \xc2\xabf\xc4\x83r\xc4\x83 drept de \xc3\xaenapoiere \xc3\xaen \xc8\x9bar\xc4\x83\xc2\xbb\xe2\x80\x9c, iar Emil Bodn\xc4\x83ra\xc8\x99 l-a \xc3\xaens\xc4\x83rcinat s\xc4\x83-l \xc3\xaenso\xc8\x9beasc\xc4\x83 pe fostul monarh la plecarea din \xc8\x9bar\xc4\x83._NEWLINE_\xc3\x8en 1950, la Lausanne, Jacques a cunoscut-o pe Catherine Maher, ziarist\xc4\x83 la The New York Times, cu care s-a c\xc4\x83s\xc4\x83torit. Au avut o feti\xc8\x9b\xc4\x83, Lilli Maria Emilia Vergotti, \xc8\x99i un b\xc4\x83iat, Neculai. Tot \xc3\xaen 1950, Jacques a primit viza de emigrare \xc3\xaen SUA. S-a stabilit cu familia \xc3\xaen Bridgeport, statul Connecticut. Aici a predat istorie \xc8\x99i \xc8\x99tiin\xc8\x9be politice la Universitatea Sacred Heart p\xc3\xa2n\xc4\x83 a ie\xc8\x99it la pensie._NEWLINE_A decedat la Bridgeport, la v\xc3\xa2rsta de 84 de ani._NEWLINE_La \xe2\x80\x9eUCL School Of Slavonic And East European Studies Library\xe2\x80\x9d se g\xc4\x83se\xc8\x99te din 1990 colec\xc8\x9bia Vergotti, const\xc3\xa2nd din copiile a 220 de pagini dactilografiate, cu titlul \xe2\x80\x9cMemoirs of a Romanian-American 1940-1990\xe2\x80\x9d (Memoriile unui rom\xc3\xa2no-american, 1940-1990).'